Diari Oficial de la Generalitat Valenciana


Sumari del DOGV 4202, del 04-03-2002 (2002/1911)

RESOLUCIÓ d'1 de febrer de 2002, del Servei Territorial d'Indústria i Energia d'Alacant, per la qual s'autoritza la línia aèria de mitjana tensió a 20 kV per a alimentar el polígon agroalimentari La Llotja, Sector E-35, al terme municipal d'Elx, i es declara, en concret, la seua utilitat pública. JUEXPR/2000/8 (ATLINE/2000/268).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4202

Data del DOGV
:   04-03-2002

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2002/1911


Organisme emissor
:   Conselleria d'Innovació i Competitivitat

Tipus de document
:   Resolució

RESOLUCIÓ d'1 de febrer de 2002, del Servei Territorial d'Indústria i Energia d'Alacant, per la qual s'autoritza la línia aèria de mitjana tensió a 20 kV per a alimentar el polígon agroalimentari La Llotja, Sector E-35, al terme municipal d'Elx, i es declara, en concret, la seua utilitat pública. JUEXPR/2000/8 (ATLINE/2000/268). [2002/X1911]
  
Per Resolució d'aquest Servei Territorial d'Indústria i Energia, de data 28 de setembre de 2000, se sotmeté a informació pública conjunta l'aprovació del projecte d'execució, l'autorització administrativa, la declaració en concret d'utilitat pública i la relació concreta i individualitzada de béns i drets afectats per la indicada línia elèctrica, després de la petició prèvia, a l'empara de l'article 5 del Reglament d'Expropiació Forçosa de l'entitat beneficiària, Iberdrola Distribución Eléctrica, SA, publicant-se anuncis en el Diari Oficial de la Generalitat Valenciana de data 7 de novembre de 2000, en el Butlletí Oficial de la Província d'Alacant de 23 de novembre de 2000 i en el periòdic Información de 25 d'octubre de 2000.
  
Durant el període d'informació pública han presentat al·legacions: la senyora Mª Victoria Beltrán Díez, que demana que es denegue la sol·licitud d'aprovació del projecte o subsidiàriament s'acorde l'enterrament de la línia pels següents motius: a) perquè hi ha un camp esportiu tancat sobre la finca, b) perquè en girar l'Ajuntament d'Elx l'impost de béns immobles de naturalesa urbana sobre una construcció en la seua finca ha de considerar-se el sòl de naturalesa urbana, c) pel risc que comporten per a la salut de les persones les línies elèctriques. Així mateix sol·licita que s'esmene la titularitat de la finca; el senyor Mariano Gonzálvez Pérez, la senyora Concepción Pérez Campillo, el senyor Manuel Gonzálvez Salinas, el senyor Pedro Pascual Paredes i la senyora Josefa Brotons Alonso, que sol·liciten que es denegue l'aprovació del projecte de referència o subsidiàriament s'acorde l'enterrament de la línia pels següents motius: a) perquè el projecte no pot tenir la qualificació d'utilitat pública, b) perquè en els terrenys del polígon industrial es preveu l'enterrament de la línia elèctrica i als propietaris de les finques intermèdies se'ls obliga a suportar el pas d'una servitud aèria, c) perquè la instal·lació de la línia elèctrica implica un futur gravamen per al desenvolupament urbanístic, d) perquè l'estesa elèctrica ha de fer-se circular pel voral de la carretera d'Elx a la Foia, i e) perquè el projecte de referència comporta un risc per a la salut de les persones; el senyor Pascual Brotons Valero, que manifesta que sobre la seua finca ja circula una línia elèctrica i en cas que aquesta no es retire, s'oposa frontalment al projecte de referència per no justificar-se una nova servitud en la mateixa finca; el senyor Francisco Díaz Tripiana, la senyora Josefa Frutos Peñalver i la senyora Isabel Díez Frutos, que sol·liciten que es denegue l'aprovació del projecte de referència o subsidiàriament s'acorde l'enterrament de la línia pels següents motius: a) perquè el projecte no pot tenir la qualificació d'utilitat pública, b) perquè en els terrenys del polígon industrial es preveu l'enterrament de la línia elèctrica i als propietaris de les finques intermèdies se'ls obliga a suportar el pas d'una servitud aèria, c) perquè la instal·lació de la línia elèctrica implica un futur gravamen per al desenvolupament urbanístic, d) perquè l'estesa elèctrica ha de fer-se circular pel voral de la carretera d'Elx a la Foia, i e) perquè el projecte de referència comporta un risc per a la salut de les persones. Així mateix, sol·liciten que es modifique la ubicació del suport número 13, d'acord amb el plànol que adjunten en la seua al·legació.
  
Les al·legacions foren contestades per l'entitat beneficiària, que posava de manifest el següent: en contestació a l'al·legació de la senyora Mª Victoria Beltrán Díez, Iberdrola Distribución Eléctrica, SA, manifesta que la línia elèctrica projectada no afecta el camp de futbol existent en la finca ja que la línia circula a una distància d'uns 30 metres aproximadament, per la qual cosa no hi ha cap risc per al normal funcionament de les instal·lacions esportives. A més a més, en la documentació aportada per l'al·legador no apareix la preceptiva llicència d'obres. La línia aèria projectada no circula per sòl urbà com assenyala l'al·legador sinó per sòl no urbanitzable, per la qual cosa no és procedent l'enterrament de la línia. El fet que hi haja alguna construcció sobre la qual s'estiga pagant l'Impost sobre Béns Immobles de naturalesa urbana es deu únicament al fet que són construccions que estan fora del planejament i per això l'Impost sobre Béns Immobles de naturalesa urbana es gira únicament per la construcció però no pel sòl que continua classificat en el Pla General d'Ordenació de l'Ajuntament d'Elx com a sòl no urbanitzable. Tot això, sense perjudici, que tots els danys i perjudicis causats pel projecte seran indemnitzats per Iberdrola Distribución Eléctrica, SA, mitjançant l'abonament del preu just corresponent. El projecte compleix tots els requisits legals en matèria de seguretat exigida per la normativa vigent. S'esmena la titularitat de la finca en el sentit indicat per l'al·legador; en contestació a l'al·legació del senyor Mariano Gonzálvez Pérez, la senyora Concepción Pérez Campillo, el senyor Manuel Gonzálvez Salinas, el senyor Pedro Pascual Paredes i la senyora Josefa Brotons Alonso, Iberdrola Distribución Eléctrica, SA, manifesta que la utilitat pública del projecte de referència s'atorga ex lege, a l'empara de l'article 52 de la Llei 54/1997, de 27 de novembre, del Sector Elèctric. Que en les terrenys per on circula la línia elèctrica no pot haver un desenvolupament urbanístic ja que es tracta de sòl classificat pel Pla General d'Ordenació com a no urbanitzable i, en conseqüència, l'ordenament no permet la urbanització del dit sòl. No és viable la modificació del traçat sol·licitada pels al·legadors fent circular la línia pel voral de la carretera d'Elx a la Foia, ja que és impossible portar-lo a efecte perquè el voral és un element funcional de la carretera en el qual es prohibeix qualsevol tipus d'obra, a més a més, la dita sol·licitud seria inviable tant per raons tècniques com de seguretat de les instal·lacions. Tots els béns i drets afectats per aquest projecte seran indemnitzats per Iberdrola Distribución Eléctrica, SA, mitjançant l'abonament del preu just corresponent. El present projecte compleix tots els requisits legals en matèria de seguretat exigida per la normativa vigent; en contestació a l'al·legació del senyor Pascual Brotons Valero, Iberdrola Distribución Eléctrica, SA, manifesta que la línia elèctrica existent sobre la finca és independent de la del present projecte, ja que aquesta dóna subministrament al polígon agroalimentari La Llotja i aquella dóna servei a altres zones del terme municipal d'Elx i, en conseqüència, no es retirarà la línia elèctrica a la qual al·ludeix l'al·legador. No obstant això, Iberdrola Distribución Eléctrica, SA, accepta modificar el traçat de forma que en lloc de circular en diagonal per la finca es faça circular part del traçat amb el de la línia existent i la resta pel límit de la finca, d'acord amb el pla que adjunta en el seu escrit de contestació; en contestació a les al·legacions del senyor Francisco Díaz Tripiana, la senyora Josefa Frutos Peñalver i la senyora Isabel Díez Frutos, Iberdrola Distribución Eléctrica SA, manifesta que s'accepta la modificació sol·licitada pels al·legadors el traçat de la qual s'adjuntava a l'escrit de contestació.
  
Que com a conseqüència de les modificacions puntuals realitzades en el projecte s'atorgà als afectats nou període d'informació pública, i presentaren al·legacions: el senyor Pascual Urban Brotons, que manifesta que la torre núm. 4 del projecte s'ha emplaçat a cinc metres del límit sud de la seua finca i sol·licita que s'ubique aquesta torre justament en el límit. Així mateix, sol·licita que de la servitud de pas de línia aèria que circula en diagonal sobre la seua finca es desplacen els pals lleugerament cap al camí, a fi de reduir al màxim l'afecció en la seua finca; el senyor Pascual Brotons Valero, que sol·licita que la línia que circula entre les torres núm. 2 i núm. 3 s'ubique fora de la reixa existent a la vora del camí d'accés a la finca.
  
Aquestes al·legacions van ser contestades per l'entitat beneficiària que posa de manifest el següent: en contestació a l'al·legació del senyor Pascual Urban Brotons, Iberdrola Distribución Eléctrica, SA, manifesta que la torre núm. 4 a la qual al·ludeix l'al·legador forma part d'una línia elèctrica ja existent en la finca i per tant no és objecte del present projecte. Quant a la segona al·legació, sí que fa referència a la línia del projecte, però ha de desestimar-se perquè els pals s'han ubicat a la mínima distància del camí exigida per les Normes de l'Ajuntament d'Elx. Tot això, sense perjudici, que Iberdrola Distribución Eléctrica, SA, abonarà al propietari tots els béns i drets afectats pel projecte de referència mitjançant l'abonament del corresponent preu just; en contestació a l'al·legació del senyor Pascual Brotons Valero, Iberdrola Distribución Eléctrica, SA, manifesta que com a conseqüència d'una al·legació inicial de l'al·legador, el traçat del projecte ha sigut modificat de manera que s'ha pogut disminuir en gran mesura l'afecció causada en la finca de l'al·legador. L'al·legació que ara es realitza ha de ser desestimada ja que el camí a què al·ludeix l'al·legador serveix també d'entrada a altres finques limítrofes i atés que l'al·legador no ha acreditat la propietat del dit camí, la modificació que se sol·licita podria afectar nous titulars que gaudeixen almenys d'un dret de servitud de pas sobre el mateix camí. Tot això sense perjudici que Iberdrola Distribución Eléctrica, SA, abonarà tots els béns i drets afectats mitjançant l'abonament del preu just corresponent.
  
Atés que s'han respectat en la mesura de les possibilitats els drets dels particulars, fent-los compatibles en els aspectes tècnics, econòmics i mediambientals amb un traçat racional de les instal·lacions, i sense perjudici de les corresponents indemnitzacions que seran determinades per mutu acord o mitjançant el corresponent expedient de preu just pel Jurat Provincial d'Expropiacions.
  
En virtut d'això, de conformitat amb el que s'ha disposat en el capítol III del Decret 2.617/1966 i en el Decret 2.619/1966, sobre normes per a atorgament d'autorització administrativa en matèria d'instal·lacions elèctriques, ambdós de 20 d'octubre (BOE de 24 d'octubre de 1966), i en els articles 53 i 54 de la Llei 54/1974, de 27 de novembre (BOE de 28 de novembre de 1997), del Sector Elèctric, aquest Servei Territorial d'Indústria i Energia ha resolt:
  
Aprovar el projecte d'execució i autoritzar a Iberdrola Distribución Eléctrica, SA, la instal·lació de la línia aèria de mitjana tensió a 20 kV per a alimentar el polígon agroalimentari La Llotja, Sector E-35, al terme municipal d'Elx; i declarar, al mateix temps, la seua utilitat pública en concret, i s'estableixen en tot cas les següents prescripcions:
  
Primera
  
En tot moment haurà de complir-se tot el que s'estableix en el Decret 2.617/1966, d'Instal·lacions Elèctriques, així com en la Llei 54/1997, del Sector Elèctric.
  
Segona
  
El termini per a l'execució de les obres i instal·lacions serà de sis mesos a partir de la data de l'ocupació real de les finques afectades.
  
Tercera
  
Les instal·lacions que s'autoritzen per la present resolució hauran de realitzar-se d'acord amb el projecte i la resta de documentació tècnica presentada, i quedaran especificades en les següents dades bàsiques: la longitud de la línia aèria de MT són 1.124 metres; origen: la línia s'inicia amb un entroncament en la línia LAMT Soe propietat d'Iberdrola, que forma triple circuit amb la LAMT Palmerals i la LAMT Molí Xocolate i el seu final al polígon agroalimentari La Llotja.
  
Quarta
  
Els encreuaments especials i altres afeccions de béns de domini públic es realitzaran de conformitat amb els condicionats imposats pels organismes competents en cada cas.
  
Cinquena
  
Iberdrola Distribución Eléctrica, SA, donarà compte de l'acabament de les instal·lacions a aquest Servei Territorial per al reconeixement definitiu i l'alçament de l'acta de posada en servei de les instal·lacions; sense aquest requisit no hi podran entrar en funcionament.
  
Sisena
  
L'administració es reserva el dret a deixar sense efecte aquesta autorització en el moment en què es demostre l'incompliment de les condicions indicades per la declaració inexacta de les dades subministrades o una altra causa excepcional que ho justifique.
  
Contra aquesta resolució, que no posa fi a la via administrativa, es pot interposar recurs d'alçada davant la Direcció General d'Indústria i Energia de la Conselleria d'Innovació i Competitivitat de la Generalitat Valenciana (c/ Colom núm. 32, 46708 València), en el termini d'un mes comptat a partir de l'endemà de la seua publicació en el Diari Oficial de la Generalitat Valenciana, de conformitat amb el que s'ha disposat en els articles 114 i 115 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, de 27 de novembre de 1992).